
Til barna mine

Jeg elsker dere

♥ 


KAPITTEL 1

Tirsdag 18. november

 

LOLLO TRAKK ULLJAKKEN tettere rundt kroppen. Hun var utslitt etter en natt foran datamaskinen, og hodet dunket av smerte. Heller ikke denne gangen hadde hun kommet noen vei med manuset, og frustrasjonen vokste etter hvert som tiden gikk. Om en drøy måned var det på tide å sende inn førsteutkastet til forlaget, og akkurat nå virket det helt umulig å klare det.

I kafeen på Hotel Diplomat stoppet hun for å kjøpe seg en ekstra stor latte før hun fortsatte mot Hanséns Förlag. Det var ikke likt henne å ha skrivesperre, men det var som om fortellingen og personene hadde forsvunnet. Uansett hvordan hun vred og vendte på ordene og setningene, ble det ikke bra nok.

Lollo presset fingrene mot tinningen. Forhåpentligvis ville hodepinetabletten hun hadde tatt før hun forlot leiligheten, snart begynne å virke. Hun tenkte på møtet hun hadde foran seg. Faktisk var hun ikke sikker på hvorfor Thomas, forleggeren hennes, ville treffe henne akkurat nå. Den siste boken hadde nettopp kommet ut, og han visste at hun var inne i en intens skriveperiode. Egentlig var tempoet altfor høyt, og det hadde det vært lenge. Siden debuten hadde hun gitt ut hele 23 bøker, og det høye arbeidstempoet begynte å sette spor.

Men det var nok ikke det Thomas ville snakke om. Snarere mistenkte hun at han nok en gang ville prøve å overtale henne til å avsløre at det var hun som var Agnes Lucas, forfatteren av de populære feelgood-romanene som hadde tatt Sverige og verden med storm. Bøkene var nå utgitt i 33 land, og den siste serien skulle filmatiseres. Likevel ville hun ikke avsløre hvem hun var. Det var noe Thomas visste, og frem til for noen måneder siden hadde han respektert det.

Hun tok en slurk av latten og så ut over Strandvägen. Trærne i alleen var allerede nakne, og et mykt teppe av rustrødt løv lå over gang- og sykkelveien. Når hadde det skjedd? Et kaldt vindkast fikk håret til å virvle rundt ansiktet, og hun grøsset. Alt arbeidet de siste månedene hadde fått henne til å savne høstens forandringer, og nå var magien borte, erstattet av kulde og vind. Dessuten var det bare litt over en måned til julaften. Hun ble umiddelbart minnet på at Filip, hennes fem år gamle sønn, snart skulle reise til USA. Tanken på at hun ikke kunne feire jul med ham, fikk det til å verke i brystet. Hun hatet å være borte fra ham, og hun hatet at Alfred hadde valgt å flytte så langt unna med sin nye samboer. Nå som han gikk på førskolen, var det ikke noe problem å få fri, men hun visste at det ville bli vanskeligere etter hvert som Filip ble eldre. Men den tid, den sorg, sa hun til seg selv. Det er bare kontraproduktivt å tenke på det nå.

Hun passerte Dramaten og fortsatte mot shoppingstrøket i Birger Jarlsgatan. I det samme kom en mann ut av 7-Eleven og ut på fortauet.

«Pokker heller», utbrøt hun da hun gikk rett inn i ham og sølte kaffe på dem begge.

«Gikk det bra med deg?» Stemmen var mørk og litt hes, og han tok tak i armene hennes så hun ikke skulle miste balansen.

«Takk.» Lollo så opp og gispet. «Du!» Hun tok et hastig skritt bakover og stirret på mannen foran seg. Han var blitt eldre, men han var fortsatt den samme. Med det kortklipte, mørke håret, de grønne øynene og den markerte haken. Hun tok enda et skritt bakover og svelget hardt. «Hva gjør du her?»

«Hei, Lo.» Måten Mattias sa navnet hennes på, som om det ikke var femten år siden, og som om han ikke hadde såret henne på den verst tenkelige måten, fikk sinnet til å vibrere gjennom kroppen hennes.

«Kunne du ikke ha sett deg for? Jakken er sikkert ødelagt.» Hun stirret på ham og skimtet noe i øynene hans hun ikke kunne tyde før det forsvant.

«Det var faktisk du som kolliderte med meg. Jakken min står nok ikke til å redde, den heller.»

Nå oppdaget hun at den mørkegrå jakken hans også var nedsølt med kaffe. Men det var ikke akkurat hennes feil. Det var han som hadde gått rett ut på fortauet. Lollo klemte til pappkoppen slik at den krøllet seg sammen.

«La oss bare være enige om å være uenige», sa hun og kastet koppen i søppelkassen bak ham. «Jeg må gå nå. Jeg er sent ute.»

* * *

 

Ett minutt på ni trykket Lollo på ringeklokken til forlaget. Hendene skalv, og hun forsøkte å roe pusten, men det var som om kroppen levde sitt eget liv. Hun hadde trodd at hun aldri ville møte på Mattias igjen. Tidligere, da hun via bekjente hadde hørt at han var i Stockholm, hadde hun reist bort for å unngå å møte på ham. Denne gangen var det ingen som hadde fortalt at han var her.

«Louise.» Thomas åpnet døren, og blikket hans falt på jakken. «Hva er det som har skjedd?»

«En idiot løp inn i meg.»

«En idiot?»

«En komplett idiot», utdypet Lollo. Hun dro av seg jakken og sukket høyt da hun så hvordan den så ut. «Den blir aldri den samme igjen.»

«For en uflaks.» Thomas nølte. «Vil du ha kaffe eller noe annet før vi begynner?»

«Gjerne kaffe, den jeg kjøpte tidligere, har jakken tatt seg av.»

«Flaks at resten av klærne klarte seg.» Thomas gikk mot pauserommet. «Sett deg i møterommet så lenge. Jeg er straks tilbake.»

«Jeg skal bare vaske meg.» Lollo betraktet klærne sine. Hvis man så nøye etter, kunne man se små kaffeflekker. Den hvite blusen og den mørkebrune kasjmirgenseren hadde derimot blitt beskyttet av jakken.

Mens hun skyllet kaffen av hendene, tenkte hun igjen på møtet med Mattias, før hun tvang seg til å tenke på noe annet. Han var ikke verdt å bruke tid på. Han var ikke verdt noe som helst! Hun strakk på seg, gikk ut av badet og satte kursen mot møterommet. Denne dagen kunne i hvert fall ikke bli verre.

«Hva gjør du her?» Lollo bråstoppet i døråpningen og lukket øynene før hun åpnet dem igjen. Det hjalp ikke. Mattias sto fortsatt foran henne. «Jeg vet ikke hva du tror, men å følge etter meg hit …»

«Jeg jobber her», svarte han med rolig stemme og løftet en kaffekopp til leppene. «Vi skal ha et møte.»

«Jeg …» Lollo fikk ikke frem noe, mens hun prøvde å forstå hva han nettopp hadde sagt. Mattias jobbet ikke i forlagsbransjen. Han var direktør for et internasjonalt designhus i Milano, Aurum Atelier, som solgte eksklusive smykker, klokker og interiørdetaljer. Den slags var neppe temaet i dag.

«Jeg glemte å fortelle deg at Mattias Petersen skal være med på møtet», sa Thomas da han kom inn i møterommet.

«Hvordan …?»

«Du har sikkert ikke hørt nyheten ennå, men Petersens forlagsgruppe har kjøpt Hanséns Förlag. Det ble offentliggjort i morges.»

Lollo forsøkte å ta innover seg det Thomas sa. Hun hadde ikke hatt noen anelse om at Hanséns var solgt. Eller at Petersens forlagsgruppe var interessert.

«Siden forlagets direktør nettopp har sluttet, går jeg inn i stillingen foreløpig», sa Mattias.

«Det er vi veldig glade for», la Thomas til. «Mattias har bodd i Milano inntil nylig.»

«Så du bor ikke der nå?» Ordene kom før hun fikk tenkt seg om.

«Jeg blir i Stockholm så lenge det trengs.» Mattias satte fra seg kaffekoppen på bordet og så rolig på henne.

«Kjenner dere hverandre?» spurte Thomas forvirret og så først på den ene, så på den andre.

«Vi hadde felles bekjente på videregående, men vi kjenner hverandre ikke.» Lollo sank ned på en av stolene. «Uansett, det ville være bra om vi startet møtet. Jeg må være et sted om to timer.»

«Så klart.» Thomas kremtet. «Siden du er en av våre viktigste forfattere, ville Mattias være med i dag.»

«Ok.» Hun strakte seg etter vannkaraffelen, men Mattias kom henne i forkjøpet og skjenket opp et glass, som han skjøv over bordet.

«Takk», mumlet hun og prøvde å ikke vise hvor påvirket hun var av at han var i samme rom.

«Skal vi sette i gang, da?» Thomas satte seg ved siden av Mattias og smilte til Lollo. Et smil som fortalte henne at han kjente spenningen i rommet, og at han ville gjøre alt for å gjøre møtet så effektivt som mulig.

«Vi vil gjerne snakke om den nye serien din.» Mattias grep mappen som lå på bordet, slo opp en side og skjøv dokumentet mot Lollo. «Dette er salgstallene for bøkene dine de siste årene. Vi må snakke om dem, og om noen ideer vi har.»

Ikke se på hendene hans, tenkte hun og prøvde å fokusere på arket foran seg. Hun presset fingrene mot tinningen og forsøkte å ikke tenke på hodepinen, som hadde blitt verre.

«Hvordan går det?» spurte Thomas.

«Sånn passe. Sønnen min har nettopp hatt influensa, og jeg har sovet dårlig den siste uken.» Hun så på dokumentet igjen, men det var som om bokstavene danset foran øynene hennes. «Jeg må …» Hun forsøkte å reise seg, men svimmelheten fikk henne til å synke tilbake i stolen.

«Kan jeg hjelpe deg?» Mattias rundet bordet, men hun holdt opp hånden for å stoppe ham.

«Jeg klarer meg.» Hun forsøkte å få kontroll over situasjonen. «Kan vi utsette møtet? Jeg tror jeg er i ferd med å bli syk, og det ville være dumt om jeg smittet dere.» Hun lente seg mot bordet og reiste seg på skjelvende ben.

«Jeg ringer etter en taxi.» Thomas tok tak i albuen hennes. «Du må ta vare på deg selv.»

Lollo fikk tårer i øynene da hun hørte bekymringen i stemmen hans. «Det skal jeg gjøre.»

«Det er jeg ikke så sikker på. Lov meg at du går til sengs og tar det med ro nå.»


KAPITTEL 2

LOLLO SNØT SEG og prøvde å holde tilbake et stønn da papiret rev mot den irriterte huden under nesen. Influensaen hadde tatt over kroppen hennes i løpet av bare noen timer, og hun hadde allerede brukt opp en hel dorull for å snyte seg. I tillegg hadde hun høy feber, som hun foreløpig holdt i sjakk med piller. Det eneste de ikke hjalp mot, var sjokket over å ha møtt Mattias. Hadde han blitt like overrasket som henne? Men han hadde ikke sett overrasket ut. Thomas måtte ha fortalt ham at det var hun som var Agnes Lucas.

Lollo lente seg mot vasken og lukket øynene da svimmelheten slo til igjen. Hun orket ikke å tenke på Mattias akkurat nå. Han tilhørte fortiden, og det var det ingenting som skulle endre på, enten han jobbet på forlaget eller ikke.

Hun strammet beltet på morgenkåpen og gikk ut i stuen. Det store rommet de hadde begynt å kalle koserommet, fordi sofaen nesten var som en seng, og alle putene og det rufsete teppet gjorde at det føltes som å være i en luftig drømmeverden.

«Skal vi se Encanto igjen?» spurte hun og strøk Filip over håret.

«Kan vi det?»

«Så klart.» Lollo sank ned ved siden av ham i sofaen og trakk ham inntil seg. «Hvordan går det?»

«Du klemmer meg veldig hardt.» Filip vred seg i armene hennes og lo da hun kilte ham.

«Det er fordi jeg er så veldig glad i deg.» Lollo ga ham et kyss på kinnet og prøvde å ikke tenke på at det flimret foran øynene. «Hva vil du at vi skal gjøre før du drar til pappa?»

«Må jeg dra?» Filips underleppe dirret.

«Du kommer til å få det kjempefint sammen med pappa og Sanna. Og barna til Sanna kommer til New York i julen, de også.»

«Jeg vil ikke være sammen med dem.» Filip la armene i kors. «Jeg vil være sammen med deg.»

«Jeg vil også være sammen med deg, vennen, men pappa må også få lov, og jeg vet at du elsker å være der.» Lollo prøvde å smile. «Det blir skikkelig gøy.» Hun hostet og holdt hånden for munnen før hun fortsatte: «Dessuten kan vi snakke sammen på telefon hver dag.»

Filip krøp opp på fanget hennes og la armene rundt halsen hennes. «Hva skal du gjøre på julaften? Skal du være alene?»

Lollo prøvde å ikke vise hvor rørt hun ble. «Jeg skal besøke mormor, og jeg har vennene mine.» Selv om det var sant, var det ikke det samme som å være sammen med barnet sitt i julen, men det ville hun ikke si til Filip. Det var ingen vits i å gjøre ham enda mer bekymret. Selv om han bare var fem år, var han altfor fornuftig.

«Jeg tror det blir magisk for deg å feire jul i USA», sa hun.

«Hva betyr magisk?»

«At noe er vidunderlig og fantastisk.»

«Men jeg synes det er magisk her.» Filip stakk ut underleppen, og hun strøk ham over håret igjen.

«Jeg også. Neste år skal vi gjøre noe ekstra fint.» Det brant i brystet. Hun hadde mest av alt lyst til å lukke døren og nekte ham å dra. Men Alfred hadde vært snill under og etter skilsmissen, og ingen av dem hadde oppført seg som mamma og pappa hadde gjort da de skilte seg. I julen i fjor hadde Alfred også gått med på å la henne ha Filip, selv om det var hans tur.

Filip svarte ikke, og hun så hvordan han kjempet med tårene. Da hun la armen rundt ham igjen, lente han hodet mot brystet hennes og klemte henne hardt. Hennes elskede gutt.

«Hva sier du, skal jeg sette på Encanto?»

«Mm.»

Hun klikket frem filmen, lente seg tilbake i sofaen og trakk til seg et av teppene. Feberen var nok på vei tilbake, men hun orket ikke å hente mer smertestillende. Hun ville bare legge seg ned, se på filmen og være sammen med Filip. Mens den velkjente introen ble spilt, lukket hun øynene, og da hovedpersonen, Mirabelle, begynte å synge om familiens magiske gaver, sov hun allerede godt.

* * *

 

Lollo ble vekket av melodien fra ringeklokken. Hun snudde forsiktig på hodet og trakk bort armen som Filip hvilte på. Mørket utenfor avslørte at det måtte være sen ettermiddag eller kveld. Hun kom seg ut av sofaen med små bevegelser så ikke Filip skulle våkne, og smøg seg mot gangen. Ved benken i gangen plukket hun opp en hårstrikk og samlet håret i en knute. Den enkle bevegelsen fikk armene til å verke og pusten til å bli tyngre. Herregud, som hun hatet å være syk. Lollo stirret på seg selv i speilet. Hun så forferdelig ut, med hoven og rød nese, øyne som var blanke av feber og flokete hår. Da det ringte på igjen, sukket hun og gikk for å åpne.

«Hva gjør du her?» Lollo slapp dørhåndtaket og stirret på Mattias.

«Vi må snakke sammen.» Han så spørrende på henne. «Hvordan går det med deg?»

«Fint.» Hun lente seg mot døren og forsøkte å samle seg. Hvorfor var han her? Hjemme hos henne. Tankene virvlet rundt i hodet, og hun tvang seg til å møte blikket hans. «Hva er det du vil snakke om?»

«Det ble feil da vi møttes i morges.» Selv om stemmen til Mattias var rolig og saklig, kunne hun høre at det også var noe annet der.

«Du burde ha advart meg.»

«Ville du ha dukket opp på møtet hvis jeg hadde gjort det?»

«Antagelig ikke.» Lollo tok noen skritt bakover og sank ned på benken i gangen. «Kan vi gjøre dette en annen dag? Jeg tror jeg har influensa, og jeg …» Hun stoppet seg selv da kvalmen veltet opp i halsen. «Jeg må på toalettet. Lukk døren når du går.»

Med disse ordene forlot hun gangen og skyndte seg til nærmeste toalett. Hun rakk akkurat frem før det lille hun hadde spist til lunsj, kom opp. Det var som om magen forsøkte å tømme seg for alt den hadde, og øynene ble fylt med tårer av anstrengelsen. Jeg kan ikke være så syk, tenkte hun. Dette er Filips siste dager sammen med meg før han drar til USA. Hun tvang seg opp på beina igjen, og med famlende bevegelser klarte hun å skylle munnen og bade ansiktet med vann. Mens nok en smertestillende smeltet mot tungen, stavret hun ut av badet for å se om Filip fortsatt sov.

«Er det noe jeg kan gjøre?»

Stemmen til Mattias fikk henne til å rykke til.

«Jeg trodde du hadde gått.»

«Skulle jeg ha forlatt deg i denne tilstanden?» Mattias tok et skritt nærmere. «Jeg vet at du ikke vil ha meg her, men vær så snill, la meg hjelpe deg.»

«Mamma?» Filips omtåkede stemme fikk henne til å snu hodet.

«Lille venn, er du våken?»

«Jeg er sulten», svarte Filip og klemte kosekaninen sin.

Lollo lukket øynene et øyeblikk. «Jeg ordner noe å spise.» Hun visste ikke hvordan hun skulle gjøre det, det eneste hun hadde lyst til, var å legge seg ned i et mørkt rom og krølle seg sammen i fosterstilling.

«Jeg kan ordne mat.»

Lollo så overrasket på Mattias, men han overså henne og smilte til Filip. Et smil som fikk henne til å føle seg som om hun hadde fått et knivstikk i hjertet.

«Hvem er du?» spurte Filip med et skeptisk uttrykk.

«Mattias jobber sammen med meg», sa hun og sendte Mattias et advarende blikk. Filip visste ikke at hun var forfatter, og hun ville ikke fortelle det. I hvert fall ikke før han forsto at han ikke kunne spre navnet hennes til noen.

«Kan du lage ostesmørbrød?»

«Det tror jeg nok jeg skal klare. Hvis det er greit for mamma?»

Til tross for sinnet som brant i brystet, orket hun ikke å diskutere med Mattias, og strengt tatt ville hun neppe klare å lage noe mat. «Jeg skal bare hvile meg en stund, så skal jeg hjelpe deg.» Hun rakte ut hånden til Filip. «Kom, så går vi tilbake til stuen og setter på en film til mens Mattias lager ostesmørbrød.»

* * *

 

Neste gang Lollo våknet, var det til lyden av latter og skravling. Hun børstet en våt hårlokk bort fra ansiktet og trakk i genseren. Selv om hun følte seg omtåket, var feberen borte. Eller i det minste i sjakk til pillene sluttet å virke. Hun brettet bort teppet som noen, sannsynligvis Mattias, hadde lagt over henne, og satte seg opp. Det snurret fortsatt i hodet, men hun tvang seg til å reise seg og gå mot kjøkkenet.

I døråpningen stoppet hun og betraktet mannen og gutten som satt ved kjøkkenøya og spilte Uno. Det kunne ha vært ham, tenkte hun og forsøkte å ikke tenke på at det stakk til i magen. Han forlot meg, minnet hun seg selv på. Han forlot meg uten et ord, og jeg hørte aldri et ord fra ham igjen. Da Mattias så opp, presset hun leppene sammen.

«Hvorfor er du fortsatt her?»

«Du sov.»

«Mattias sa at vi skulle la deg sove.» Filip smilte sitt mest sjarmerende smil til Lollo. «Jeg har vunnet to ganger.»

«Det er det verste jeg har hørt.» Lollo tvang sinnet bort og gikk bort til bordet. Hun strøk en hårlokk bort fra sønnens panne. «Du er virkelig en stjerne.»

«Jepp. Det er jeg.» Filip konsentrerte seg om kortene. «Men Oscar på førskolen er bedre.»

Lollo holdt tilbake et smil. Filip og Oscar konkurrerte om alt. Det hadde pågått hele semesteret og resultert i fryd, raseri og tårer, for så å bli avløst av tilfredshet når de lekte andre leker og glemte hvem som hadde vunnet forrige gang.

«Så du går allerede på skolen?» spurte Mattias.

«Jeg blir seks år i desember.» Filip la et kort i bunken. «Uno.»

Jeg kommer til å gå glipp av bursdagen hans, tenkte Lollo. Å, som hun hatet å ikke være sammen med Filip. Å ikke kunne delta i hele livet hans uten å måtte være borte fra ham i en stor del av oppveksten. Det er min egen feil, tenkte hun. Det var jeg som forlot Alfred. Vi kunne vært en familie.

«Seks år, ja.» Mattias la ned et kort, og med et overlegent uttrykk la Filip ned sitt siste kort og løftet hånden i en seiersgest, noe som fikk Mattias til å le.

«Jeg er den siste i klassen som har bursdag, men jeg er best i tennis likevel.»

Lollo sank ned på stolen ved siden av Filip. «Hør her, din lille rakker, nå må du skifte til pysjamas, det er leggetid.»

«Allerede?» Filips skuffede ansiktsuttrykk fikk Lollo til å gi ham en klem.

«Du er frisk igjen, du skal på skolen i morgen.»

«Men du er jo syk. Kan jeg ikke være hjemme hos deg? Eller hos mormor?»

«Man må gå på skolen. Dessuten har dere mange morsomme prosjekter på gang.»

Filip gjorde trutmunn før han ga etter og forlot kjøkkenet. Da hun hørte at han åpnet døren til rommet sitt, snudde hun seg mot Mattias.

«Takk for at du var her en stund, jeg klarer meg selv nå.» Hun hørte selv hvor stivt det hørtes ut, men hun ville ikke ha ham her lenger enn nødvendig. «Med mindre det var noe du ville snakke om?»

«Det kan vi ta en annen dag.» Han kastet et blikk mot kjøkkendøren. «Filip er fantastisk.»

«Jeg vet det.» Lollo bet tennene sammen. «Hvorfor har du tatt over som direktør for forlaget?»

«Jeg hadde ikke noe valg. Som du vet, sluttet Anders Jansson i all hast, og da jeg ble spurt om å hjelpe til, kunne jeg ikke si nei.»

«Så klart.» Hun anstrengte seg for å nikke avmålt. «Vi får avtale et nytt møte når jeg er frisk igjen.»

«Det høres bra ut», svarte Mattias uttrykksløst. «Si ifra hvis du trenger hjelp.»

«Det gjør jeg ikke.» Jeg har klart meg i over femten år, jeg trenger ikke deg, ville hun rope, men det kom ingen ord ut av munnen hennes. I stedet gikk hun bort til kjøkkenbenken og tok frem en Ibux. «Finner du veien ut selv? Jeg må legge Filip og prøve å bli frisk fra influensaen.»


KAPITTEL 3

Mandag 24. november

 

LOLLO STO PÅ flyplassterminalen og smilte så bredt at hun trodde kjeven skulle gå ut av ledd. Hun løftet hånden for å vinke og tvang seg selv til ikke å løpe etter Alfred og Filip da de gikk gjennom sikkerhetskontrollen. Dette var helt feil! Hun ville ikke at han skulle være borte i flere uker. Hun ville ha ham hjemme. Gjøre koselige ting sammen: ha juleverksted, bake pepperkaker og pynte juletreet.

Da Filip vinket en siste gang, smilte hun enda bredere og vinket tilbake med all den energien hun kunne mønstre, mens tårene brant i øynene. Først da Alfred og Filip hadde forsvunnet ut av syne, slapp hun tårene frem, først som små dråper og deretter som en jevn strøm. Hun strøk seg over kinnet med hånden, men ga opp og tok på seg solbrillene i stedet.

Med et siste blikk på sikkerhetskontrollen forlot hun avgangshallen og satte kursen mot parkeringsplassen. Filip skulle være borte i over en måned. De hadde aldri vært fra hverandre så lenge. Det føltes ærlig talt som om det kunne være det samme med hele desember. Hva var det å feire når man ikke hadde noen å feire med? I hvert fall ikke den man aller helst ville være sammen med, og som elsket alt ved høytiden. Selv hadde hun hatet julen før hun fikk Filip. Den hadde vært forbundet med altfor mange vonde minner. Men da Filip ble født, var hun fast bestemt på å gjøre alt hun kunne for at han skulle få oppleve hvor magisk og fantastisk julen kunne være.

Lollo satte seg inn i bilen og festet sikkerhetsbeltet. Da hun kjørte ut fra parkeringsplassen, kom tårene igjen. Slutt å gjøre deg til, tenkte hun. Filip har det bra. Dessuten trenger Alfred å være sammen med sønnen sin. Hun lente seg fremover og satte på en podkast i et forsøk på å få noe annet å tenke på. Hun skulle møte Mattias og Thomas senere i ettermiddag. I tillegg hadde mamma bedt henne komme innom for å snakke om det nyåpnede hotellet i Marrakech. Det var tydeligvis et problem med bemanningen, og hun fikk en følelse av at moren ville at hun skulle reise dit. Selv om hun hadde bestemt seg for å slutte å jobbe med hotellene, utsatte hun beslutningen. De siste to årene hadde hun kombinert skrivingen med arbeidet som … ja, hva var det egentlig hun var? Inspektør? Men det hørtes så stivt ut, som om hun jobbet for myndighetene. Og særlig glamorøst var det ikke. Mange trodde nok at hun levde et slags drømmeliv og stort sett hadde ferie, men arbeidsdagene var lange og besto av alt fra å håndtere personalsaker og gjennomgå prosedyrer til å sjekke matforsyningen og hotellrommene. Noen ganger reiste hun til og med inkognito for å sjekke servicen. Men nå visste de fleste hvem hun var, så dagene var fylt med møter, lunsjer, arrangementer og middager med hotelldirektører og andre ansatte. Jeg som ikke engang ville jobbe for konsernet, tenkte Lollo. Hun hadde opprinnelig stilt opp for at mamma ikke skulle bekymre seg så mye for henne etter skilsmissen, men oppgavene hadde blitt stadig tyngre. Hun burde egentlig slutte i hotellbransjen, men hun visste ikke hvordan hun skulle si nei.

En ringetone fikk henne til å kikke på bilens display, og da hun skjønte at det var Bonnie, tok hun den.

«Forstyrrer jeg?» Venninnens stemme var andpusten.

«Jeg sitter i bilen. Er du på treningssenteret?» Lollo fulgte trafikken gjennom tunnelen mot Lidingö og Värtahamnen.

«Jeg har vært ute med Charlie og Sixten, og jeg går opp trappene fordi heisen er ødelagt igjen.» Bonnie pustet tungt. «Selv om jeg stadig er ute og løper, er ikke disse trappene noe å spøke med.»

«Dere burde få en ny heis. Hvordan går det forresten med hundene?» Lollo så dem for seg. Charlie, den lille spetsen, som inntil for mindre enn et år siden hadde vært innesperret i et hus med flere andre hunder, men som var blitt reddet og hadde fått et hjem sammen med Bonnie. Og Sixten, dvergpuddelen med nok energi for tre hunder, som hadde tatt seg av Charlie og som bodde sammen med Bonnie mens eieren var bortreist.

«Bra. Selv om Charlie har vært magesyk i noen dager. Jeg tror aldri jeg har vasket og skrubbet så intenst og ofte som jeg har gjort de siste dagene.»

«Å, fy. Er han bedre nå?»

«Mm, jeg koker ris og kylling til ham hver dag, og Adam hjelper til med å ta ham ut om natten. Vi er hjemme annenhver dag for å passe dem.» Bonnies stemme ble mildere da hun nevnte kjæresten sin.

«Deres høres ut som nybakte foreldre som er hjemme med sykt barn.»

Bonnie lo. «Jeg vet det.» Hun ble stille. «Hva med deg, da? Har Filip dratt?»

«Jeg har nettopp vært på flyplassen.» Lollo bet seg i leppen. «For å være ærlig føler jeg meg elendig, og jeg vurderer å reise til Marrakech i kveld for å slippe å være hjemme.»

«Stakkars deg. Kan du ikke komme hjem til meg litt?»

«Hvis du har tid?»

«Det er min tur til å være hjemme i dag, så jeg har hele dagen på meg. Dessuten kunne jeg trenge litt selskap mens jeg pynter til jul.»

* * *

 

Bonnies leilighet var annerledes enn for bare noen måneder siden. Det var fortsatt spor etter Eva, Bonnies mormor som hadde gått bort året før, men Bonnie og Adam hadde gjort den til sin egen.

«Jeg elsker stuen her», sa Lollo og gikk lenger inn i leiligheten. «Den mørkeblå sofaen er en perfekt kontrast til de lyse veggene.»

«Jeg tror vi hadde minst sju stoffprøver å velge mellom før vi bestemte oss for fargen», sa Bonnie og løftet Charlie opp i armene sine. «Men soverommet og gjesterommet er de fineste rommene, synes jeg.»

«Har dere pusset opp der også?»

«Kom, så skal du få se.»

Lollo fulgte Bonnie inn på soverommet, og den mørkegrønne veggfargen, de hvite, myke putene og det lyse treverket på nattbordene fikk det til å føles som å komme inn på et hotell. «Jøss, så fint det er her.»

«Takk.» Bonnie strøk Charlie over den rødbrune pelsen og ga ham et kyss på hodet.

«Hvordan går det med ham?»

«Helt greit. Jeg hadde et videomøte med en veterinær i morges som mente jeg burde gå over til diettfôret de vanligvis spiser, men gi små porsjoner ofte. Så langt har han klart å holde på alt.»

Lollo rakte ut hånden til Charlie, som snuste forsiktig på den. «Jeg blir alltid forundret over hvor raskt han har tilpasset seg det nye livet sitt.»

«Han er en helt annen hund enn da han kom hit», svarte Bonnie. «Men han er fortsatt reservert overfor fremmede, og redd for andre hunder enn Sixten.»

«Det er i og for seg forståelig.» Lollo fulgte etter da Bonnie gikk ut på kjøkkenet og la Charlie i en av hundesengene. Straks var Sixten der, og de to hundene la seg tett inntil hverandre.

«De to er som erteris.»

«Jeg gruer meg til Kenta kommer hjem, for da må Sixten flytte», sa Bonnie, og siktet til Sixtens egentlige eier.

«Har han sagt noe om når det blir?»

Bonnie ristet på hodet. «Jeg tror han blir i Norrbotten over julen.»

«Har han ikke vært borte i nesten et år?» Lollo prøvde å huske hva de andre hadde sagt om den eldre mannen.

«Jo, men han trengte å komme seg bort etter at Vivianne døde. Før bodde han hos søsteren sin, men nå bor han i hytta som han og Vivianne kjøpte for over tjuefem år siden.» Bonnie vasket hendene. «Husker du at Vivianne pleide å invitere oss på kaffe i hagen?»

«Var det henne?» Lollo så for seg en velkledd kvinne med mørkt, velfrisert hår og et vennlig smil. «Jeg visste ikke at det var den samme personen som vi møtte da vi var barn.» Hun tenkte på Kenta. Selv om hun bare hadde møtt ham noen få ganger, hadde hun hørt hvor hengiven han var overfor sin kone. Hver dag hadde han reist til demenshjemmet dit Vivianne hadde flyttet – for å støtte henne. «Tror du han noen gang kommer hjem igjen?»

«Jeg vet ikke.» Bonnie så tankefull ut. «For å være ærlig tror jeg han synes det er for vanskelig med alle minnene.»

«Det kan jeg godt forstå.»

«Jeg også. Men for meg var det motsatt, jeg ville omgi meg med minner om mormor og morfar. Selv om vi har pusset opp og bygd om, føltes det viktig å beholde noen av tingene deres. Husker du alle begoniaene og pelargoniaene jeg hadde på balkongen i sommer?»

«De er vanskelige å glemme. Det var som å gå inn i en blomsterbutikk.»

Bonnie lo. «Kanskje jeg overdrev litt.»

«Litt?» Lollo brøt ut i latter. «Det beste var å se ansiktet til Adam da han kom hjem og så at balkongen nærmest var usynlig på grunn av alle blomstene.»

«Ja.» Bonnie gliste. «Noen av dem forsvant og endte opp på balkongene til Iris og Harriet.»

En banking avbrøt samtalen, og snart hørtes Annas stemme i gangen.

«Er det her du gjemmer deg», sa Anna og kikket inn i stuen. «Jeg har prøvd å få tak i deg i hele formiddag.»

«Jeg var på flyplassen.»

«Så Filip har dratt nå?»

«Flyet går om en time.» Lollo blunket raskt og gned seg i øyekroken. «Jeg kommer aldri til å venne meg til å være uten ham.»

«Det forstår jeg godt.» Anna ga henne en klem og strøk henne over armen. «Men Alfred spurte om du ville tilbringe julen sammen med dem, ikke sant?»

«Jeg sa nei.» Kanskje det var dumt, men hun ville ikke være femte hjul på vognen. «Jeg ville ikke trenge meg på i familien deres.»

«Men du er en del av familien», sa Bonnie. «Uansett hva som skjer, vil du og Alfred alltid ha Filip sammen. Jeg kjenner mange som feirer høytider sammen. Selv om de er skilt.»

«Mange?» Lollo hevet et øyenbryn.

«Noen … eller i hvert fall to.»

«Akkurat. Men nå har det blitt sånn. Jeg får bare gjøre det beste ut av situasjonen.» Lollo lurte på om hun skulle fortelle at Mattias var tilbake i Stockholm, men bestemte seg for å la være. Etter hvert ville Bonnie skjønne det, og stille spørsmål, men foreløpig var det enklest å ikke si noe.

* * *

 

Bonnie hengte en av adventsstjernene i vinduet og justerte ledningen.

«Er det ikke litt tidlig å finne frem julepynten?» spurte Anna og klødde Sixten bak det ene øret.

«For tidlig? Det er snarere i siste liten. Adventslysestakene må være fremme til første søndag i advent.» Bonnie åpnet en av eskene de hadde slept opp fra kjelleren.

«Det høres litt hysterisk ut.»

«Ikke i det hele tatt.» Bonnie smilte. «De siste årene har jeg knapt hatt juletre, for ikke å snakke om julepynt. I år skal jeg slå på stortromma.»

«Ville ikke Harold feire jul?» spurte Lollo mens hun balanserte på en krakk og prøvde å få den siste stjernen på plass.

«Bare hvis man gjorde det på hans måte. I hans verden var for eksempel julepynt overflødig. Vi spiste julelunsj på en restaurant. Ærlig talt, jeg forstår ikke hvordan han kunne ta over på den måten.» Bonnie var fortapt i sine egne tanker en liten stund, før hun ristet på hodet. «Herregud, jeg vil ikke tenke på ham.»

«La oss snakke om noe annet.» Lollo kom seg ned på gulvet igjen. «Hvordan vil Adam feire jul?»

«Vi skal feire den hos familien hans i Malmö. Jeg er litt nervøs, selv om jeg har møtt dem noen ganger.»

«Hvorfor det?» spurte Anna.

«Tja, jeg vet ikke helt. Jeg er vel litt redd for å dumme meg ut, kanskje? Eller kanskje det er fordi alt har skjedd så fort. Tenk om Adam angrer seg?»

«Han kommer ikke til å gjøre det. Han forguder deg.»

Lollo tenkte på Bonnies kjæreste. Bonnie og Adam hadde møtt hverandre før sommeren, og hun var så glad for at venninnen hadde hatt mot til å slippe ham inn i livet sitt etter at hun hadde forlatt et destruktivt forhold.

«Jeg skulle ønske jeg hadde noen som så på meg slik Adam ser på deg», sa hun, «eller slik Noel ser på Anna. I stedet for å være redd burde du gi deg hen og nyte det i fulle drag.»

«Du har rett, det er jeg som er en idiot», sa Bonnie. «Uansett, vi reiser i midten av desember, og jeg vil gjerne ha mest mulig julekos her hjemme før det.»

«Det høres perfekt ut.» Lollo løftet en eske. «Skal vi ikke fortsette med resten mens vi er i gang?»

«Hva skal vi begynne med?» Anna plasserte Sixten forsiktig på gulvet og kikket ned i esken.

«Disse nissene trenger en plass.» Lollo holdt opp noen små julenisser i keramikk.

«Å, de har jeg ikke sett på årevis», utbrøt Bonnie. «De sto på et sidebord ved siden av sofaen, og jeg elsket å leke med dem da jeg var liten.»

«Hvor skal du gjøre av dem nå som sidebordet er borte?»

«Det vet jeg ikke. Kanskje i vinduskarmen?» Bonnie tok dem fra Lollo og satte dem fra seg, en etter en. «De minner meg om barndommen min, de gode minnene.»

En høylytt banking på døren fikk de tre kvinnene til å stoppe opp, og mens Bonnie gikk for å åpne, kikket Lollo ned i esken som var fylt til randen med julepynt. Selv om det var hyggelig å hjelpe Bonnie, var det en påminnelse om at Filip var bortreist, og at de ikke kom til å pynte leiligheten sammen. Han elsket å pynte treet, og i fjor hadde hun faktisk kjøpt fire juletrær. Hun visste at det var sprøtt, men det var noe spesielt med å ha juletrær som lyste i flere rom.

«God dag.» Harriet, Bonnies nabo, kom inn i stuen og hilste på Anna før hun snudde seg mot Lollo. «Det er lenge siden jeg har sett deg her.»

«Jeg har hatt det travelt.» Lollo forlot esken og hilste på den eldre damen. «Så fin du er på håret.»

Harriet smilte bredt og strøk hånden gjennom det rosa håret. «Jeg eksperimenterer med forskjellige farger av og til, men jeg liker denne. Hva med deg, da? Anna fortalte at du reiser enda mer enn før.»

«Vi snakket om det nye hotellet til moren din», sa Anna.

«Det hørtes utrolig ut», sa Harriet.

«Nja, det er mer slit enn glamour. Jeg har vanligvis ikke tid til å slappe av, for jeg er for opptatt med forretningene.»

«Men du får i hvert fall reise.» Harriet så drømmende ut. «Det er noe jeg angrer på at jeg ikke har gjort mer av.»

«Det er aldri for sent», sa Anna.

«Det har du rett i.» Harriet klappet Annas hånd. «Apropos å reise, jeg har bestemt meg for å dra til Norrbotten.» Hun sank ned i en av lenestolene. «Neste år blir jeg åttifire, og jeg vil reise mens jeg kan.»

«Er du sikker?» Bonnie så spørrende på Harriet.

Hun nikket. «Selv om jeg var fast bestemt på å la fortiden ligge, vil jeg ha svar på hva som egentlig skjedde da jeg var barn, og hvor jeg kommer fra.»

Lollo lyttet mens de andre diskuterte brevet som Harriet hadde funnet før sommeren. Det hadde ligget gjemt i en pusleeske og avslørte at Elsa og Otto ikke var Harriets biologiske foreldre. Lollo visste ikke hvordan hun selv ville ha reagert hvis hun hadde fått et brev som det. Det var tungt for Harriet å få vite sannheten da Elsa og Otto for lengst var døde.

«Hvor i Norrbotten skal du?» spurte hun og håpet at hun ikke var for nærgående.

«Kalix.» Harriet gravde i vesken og tok frem et brev. «Jeg har alltid dette med meg. Vil du lese det?»

Hun rakte arket til Lollo, som nølende tok imot det.

«Du kan lese det. Det er ikke hemmelig.»

Kjære Harriet

Det finnes ikke ord for å beskrive hvor lei meg jeg er for at du først nå får dette brevet. Tilgi meg for at jeg ikke var modig nok til å fortelle deg sannheten mens jeg ennå var i live. Faren din ville ikke at vi skulle avsløre det, og det skapte en stor uenighet mellom oss.

Du kom til oss en vinterdag i desember, da natten aldri ble til dag. Vi lovte å ta oss av deg som om du var vår egen til din virkelige mor og far kom tilbake. Fra den aller første dagen var du min, og jeg elsket deg så høyt.

Da du kom, hadde jeg nylig mistet et barn. En datter, akkurat som deg. Hun var svak da hun ble født og overlevde bare noen få dager. Da hun døde, mistet jeg livsgnisten og ville ikke leve videre. Men så kom du, og i tre år hadde vi deg som vår datter. De årene var som en drøm. Det var selvfølgelig ikke alltid like lett. Krigen raste i Europa, og vi visste ikke hva fremtiden ville bringe. Men vi skapte en egen boble der vi stengte alt annet ute.

Jeg visste at du bare var til låns, men da dagen kom og din virkelige mor og far ville hente deg hjem, kunne vi ikke få oss til å gi deg tilbake. I stedet bestemte vi oss for å forlate våre liv i Norrbotten og ta deg med oss.

 

Lollos hånd skalv da hun leste om barnet Elsa hadde mistet. Hun tenkte på Filip, som var på vei over Atlanteren. Hva ville hun ha gjort hvis Alfred ville beholde Filip hos seg? Eller enda verre, hvis hun aldri fikk se sønnen sin igjen? Hun tvang seg til å lese hele brevet, der Elsa beskrev hvordan hun og Otto hadde flyktet med Harriet til Stockholm ved slutten av andre verdenskrig. Langt borte fra alle de kjente og fra Harriets biologiske foreldre.

Lollo senket arket. «Fikk du noe mer informasjon?»

«Mamma … eller, ja, Elsa, la også igjen dette.» Harriet rakte henne et kort som forestilte en rød steinkirke. «Det står at jeg skal dra til kirken i Kalix for å finne ut mer.»

«Så du skal virkelig dra dit?» spurte Bonnie.

«Hvis jeg ikke gjør noe nå, skjer det kanskje aldri.» Harriet reiste seg og gikk frem og tilbake i rommet. «Jeg har prøvd å glemme det forbaskede brevet. Jeg har hatt et godt liv, og det kunne fått ligge.» Hun tok en pause. «Likevel kan jeg ikke slutte å tenke på hvor jeg kommer fra.»

«Da bør du dra.» Lollo la brevet og kortet på stuebordet. «Når reiser du?»

«Jeg hadde bestilt flybilletter til Iris og meg på fredag. Men som dere vet, falt Iris og brakk armen i helgen. Jeg tilbød meg å bære alle koffertene, men hun insisterer på å bli hjemme.» Harriet fnøs. «Hun sier at jeg ikke ville orke å passe på henne.»

Lollo skjulte et smil. «Hvordan skulle dere komme dere rundt mens dere er der?»

«Med buss, selvfølgelig. Hva ellers?»

«Det er klokt av Iris å bli hjemme», sa Anna rolig. «Det er for tøft å reise med en brukket arm, og hun trenger å være hjemme og ta det med ro.»

«Er det ingen andre som kan reise sammen med deg?» spurte Lollo.

«Jeg har spurt Anna, men hun er opptatt.»

«Noel og jeg har bestilt en reise til Bali», forklarte Anna til de andre. «Vi kommer ikke hjem før til nyttår.»

«Kan ikke du bli med, Bonnie?» spurte Harriet bønnfallende. «Som sagt, jeg har allerede billettene.»

«Gjerne, men jeg kan ikke ta fri akkurat nå. Kollegaen min Julia og jeg jobber med en stor kampanje, og så skal Adam og jeg til Malmö om to uker.»

«Det hadde jeg glemt.» Harriet så nedstemt ut.

«Kan du tenke deg å dra dit etter nyttår?» spurte Anna. «Da kan jeg bli med deg.»

«Nå som jeg endelig har bestemt meg, vil jeg dra så snart som mulig.» Harriet snudde seg mot Lollo. «Har du lyst til å bli med?»

«Det ville være perfekt», utbrøt Bonnie. «En tur til Norrbotten kan være akkurat det du trenger!»

«Altså, jeg …» Lollo nølte. Hun kjente knapt Harriet. De hadde riktignok møttes noen ganger, men hun var ikke like god venninne med henne som Anna og Bonnie var. Dessuten måtte hun gjøre ferdig manuset sitt.

«Vær så snill, si ja.» Harriet sank tilbake i lenestolen. «Jeg begynner å bli så gammel og skrøpelig, og jeg trenger virkelig reisefølge.»

«Du er ikke skrøpelig.» Harriet var virkelig ganske frisk – en piggere åttitreåring måtte man lete lenge etter.

«Kroppen henger ikke med som den pleier», sa Harriet trist. «Dette er mitt siste ønske. Tenk om jeg aldri får rede på sannheten?»

«Det der er utpressing.»

«Så du blir med?» spurte Harriet håpefullt.

«Jeg vet ikke.» Lollo ville gjerne hjelpe Harriet, men manuset krevde fullt fokus.

«Tenk på det, i hvert fall. Det kan bli et lite eventyr.»

